Stappie nader aan grondonteiening sonder vergoedingFoto: Esté Meyer Jansen/Maroela Media. Grondonteiening sonder vergoeding is nou nog ŉ stap nader daaraan om ŉ werklikheid te word nadat LP’s Donderdagoggend ten gunste van die voorgestelde wysiging aan die Grondwet gestem het. Die parlement se grondwetlike hersieningskomitee het vanoggend die verslag, waarin aanbeveel word dat die Grondwet gewysig moet word om uitdruklik voorsiening te maak vir onteiening sonder vergoeding, aanvaar. Twaalf LP’s het ten gunste van die voorgestelde wysiging gestem en vier daarteen. Dié wysiging is deur die ANC en die EFF ondersteun en gedryf. Ná maande se openbare verhore en honderde duisende insette wat oor die omstrede kwessie ingedien is, het die EFF ook sy aanbevelings voorgelê wat in die konsepverslag ingesluit moet word. Julius Malema het gesê grondonteiening sonder vergoeding moet wettig wees om die foute van die verlede “wat veroorsaak is deur willekeurige afneem van grond” reg te stel. Hy het gesê onteiening sonder vergoeding sal gelyke toegang tot grond tot gevolg hê en die meerderheid Suid-Afrikaners bemagtig om aktiewe deelnemers in grondeienaarskap en landbouhervorming-programme te wees. ŉ Teenvoorstel oor die finale aanbevelings wat deur die DA ingedien is, is verwerp. Die party het daarop aangedring dat die artikel in die Grondwet waarin eiendomsreg verskans word “genoegsaam voorsiening maak vir progressiewe grondhervorming, restitusie en die beskerming van termyn en sekuriteit van grondregte”. Die verslag sal nou aan die nasionale vergadering voorgelê waar dit gedebatteer sal word. Na afloop van die vergadering het lede van die EFF gedans en gesing om die aanvaarding van die verslag te vier.